[Urbanus Episcopus, servus servorum Dei, dilectis filiis Hugoni Abbati sancti Petri Cluniacensis, ejusque fratribus tam præsentibus quàm futuris, regularem vitam professis in perpetuum. Quantò specialius Ecclesia vestra nobis est nullo mediante subjecta, tantò propensius ejus juri providere compellimur, ne super his, quæ rationabiliter noscitur possidere, processu temporis in debita molestatione gravetur. Eapropter, dilecti in Domino filii, vestris justis postulationibus clementer annuimus, et præfatum Monasterium, in quo divino mancipati estis obsequio, ad exemplar felicis recordationis Alexandri Papæ prædecessoris nostri, sub beati Petri et nostra protectione suscipimus, et præsentis privilegio scripto communimus. Imprimis siquidem statuentes ut ordo Monasticus, qui secundum Deum et beati Benedicti regulam in vestro Monasterio institutus esse dignoscitur, perpetuis ibidem temporibus inviolabiliter observetur. Prætereà quascumque possessiones, quæcumque bona idem Monasterium impræsentiarum justè et canonicè possidet, aut in futurum concessione Pontificum, largitione Regum vel Principum, oblatione fidelium, seu aliis justis modis præstante Domino poterit adipisci, firma vobis vestrisque successoribus et illibata permaneant, in quibus hæc propriis duximus exprimenda vocabulis. Locum ipsum, in quo præfatum Monasterium situm est cum omnibus pertinentiis suis: Prioratum sanctæ Mariæ de Nazera cum omnibus pertinentiis suis: Prioratum sanctissimæ Trinitatis de Lentona cum omnibus pertinentiis suis, sicut eosdem Prioratus Ecclesia vestra canonicè possidet, et de donatione prædicti Prioratus sanctæ Mariæ in scripto authentico continetur, vobis et eidem Ecclesiæ auctoritate Apostolica confirmamus. Sanè novalium vestrorum, quæ propriis manibus aut sumptibus colitis, sive de nutrimentis animalium vestrorum nullus à vobis decimas exigere vel extorquere præsumat. Liceat quoque vobis clericos vel laïcos à sæculo fugientes liberos et absolutos ad conversionem recipere, et eos absque contradictione aliqua retinere. Prohibemus insuper, ut nulli fratrum vestrorum post factam in eodem loco professionem fas sit (nisi arctioris religionis obtentu) absque Abbatis sui licentia de eodem discedere, discedentem verò absque communium litterarum vestrarum cautione nullus audeat retinere. Sepulturam prætereà illius loci liberam esse decernimus, ut eorum quoque devotioni et extremæ voluntati, qui se illic sepeliri deliberaverint, nisi forte excommunicati vel interdicti fuerint, nullus obsistat, salva tamen justitia illarum Ecclesiarum, à quibus mortuorum corpora assumuntur. Quia verò decimæ tam veteri, quàm nova lege Ministris Ecclesiarum noscuntur esse concessæ, sub anathematis interminatione prohibemus, ne ullus laïcus à vobis decimas exigere vel extorquere præsumat. Decernimus ergo ut nulli omninò hominum fas sit præfatum Monasterium temerè perturbare, aut ejus possessiones auferre, vel ablatas retinere, minuere, seu quibuslibet vexationibus fatigare: sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva Sedis Apostolicæ auctoritate. Si qua igitur in futurum Ecclesiastica, sæcularisve persona, hanc nostræ Constitutionis paginam sciens, contra eam temerè venire tentaverit, secundò tertióve commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Ego URBANUS Catholicæ Ecclesiæ Episcopus. Ego Joannes Presbyter Cardinalis tituli sancti Marci. Ego Laborans Presbyter Card. sanctæ Mariæ trans Tiberim tituli Calixti. Ego Pandulfus Presb. Card. Basilicæ XII. Apostolorum. Ego Albinus Presbyter Card. tit. sanctæ Crucis in Jerusalem. Ego Melior SS. Joannis et Pauli tituli Pammachii Presbyter Cardinalis. Ego Adelardus tituli sancti Marcelli Presbyter Cardinalis. Ego Conradus Sabinensis Episcopus et Moguntinus Archiepiscopus. Ego Theodinus Portuensis et S. Rufinæ Sedis Episcopus. Ego Henricus Albanensis Episcopus. Ego Theobaldus Hostiensis et Velletrensis Episcopus. Ego Gratianus SS. Cosmæ et Damiani Diaconus Cardinalis. Ego Goffredus sanctæ Mariæ in via lata Diaconus Cardinalis. Ego Rollandus sanctæ Marię in Porticu Diaconus Cardinalis. Ego Petrus sancti Nicolai in carcere Tulliano Diaconus Cardinalis. Ego Radulphus S. Georgii ad velum aureum Diaconus Cardinalis. Datum Veronæ per manum Transimundi sanctæ Romanæ Ecclesiæ Notarii IV. Nonas Martii, indictione IV. Incarnationis Dominicæ, anno M. C. LXXXV. Pontificatus verò Domni Vrbani Papæ tertii anno primo.]